b'\n_START_ARTICLE_\nGreh (Cerkvenik)\n_START_PARAGRAPH_\nGreh je drama Angela Cerkvenika. Iz\xc5\xa1la je v Ljubljanskem zvonu leta 1928.\n_START_SECTION_\n1. scena\n_START_PARAGRAPH_\nPrijatelj zdravnik jeti\xc4\x8dnemu mo\xc5\xbeu pove, da bo lahko \xc5\xa1e dolgo \xc5\xbeivel, le razburjenje bi bilo lahko usodno. Sonja to sli\xc5\xa1i in izrabi priliko: pod pretvezo, da si mora izprositi mo\xc5\xbeevo odpu\xc5\xa1\xc4\x8danje, mu pove, da ga je varala, z Bojanom in z drugimi, tudi njegovim najbolj\xc5\xa1im prijateljem zdravnikom. Mo\xc5\xbe se z muko spravi pokonci, rad bi jo ubil, a Sonja zbe\xc5\xbei, k bolniku pa prihiti prijatelj. Br\xc5\xbe mu je jasno, kaj se je zgodilo, bolniku prise\xc5\xbee, da s Sonjo nima ni\xc4\x8d. Umirajo\xc4\x8di mu verjame, zaroti ga, naj vsesa njegovo du\xc5\xa1o vase, se po njegovi smrti poro\xc4\x8di s Sonjo in ga ma\xc5\xa1\xc4\x8duje.\n_START_SECTION_\n2. scena\n_START_PARAGRAPH_\nSonja se v pogovoru z Bojanom veseli svoje svobode, poro\xc4\x8dila se bo z zdravnikom, ki je bogat, Bojana pa \xc5\xa1e naprej imela za ljubimca. Opojena je od zavesti mo\xc4\x8di, ubijati ho\xc4\x8de, uni\xc4\x8devati, njena sla drvi v brezno pekla. Bojana je strah pred njo, \xc5\xbee prej je bil izkusil, kako zlobno ga je odtrgala od njegove \xc5\xbeene Ele, ki se je zato zapila in propadla; v Sonji \xc4\x8duti satansko mo\xc4\x8d, vendar se ne more odtrgati od nje.\n_START_SECTION_\n3. scena\n_START_PARAGRAPH_\nNa prijateljevem grobu zdravnik Sonji naravnost pove, da ve za njen zlo\xc4\x8din, razodene ji tudi mo\xc5\xbeeve zadnje besede. Sonja ga z ganljivo zgodbo sicer prepri\xc4\x8da, da je mo\xc5\xbe lagal, a je prepozno, vest se ji je \xc5\xbee oglasila, mo\xc5\xbea \xc5\xbee vidi, kako steguje svojo ko\xc5\xa1\xc4\x8deno roko proti njej. Oba zbe\xc5\xbeita s pokopali\xc5\xa1\xc4\x8da, da bosta nekje za\xc4\x8dela novo \xc5\xbeivljenje.\n_START_SECTION_\n4. scena\n_START_PARAGRAPH_\nSonja je drugega mo\xc5\xbea vzljubila in se pobolj\xc5\xa1ala, trpi zaradi svojega greha, misel nanj jo preganja no\xc4\x8d in dan. Njeno stisko \xc5\xa1e pove\xc4\x8duje Bojan, ki jo izsiljuje, zahteva celo, da naj krade denar iz mo\xc5\xbeeve blagajne. Sonja obupuje, saj se ne more izkopati iz greha, \xc4\x8deprav si prizadeva; mo\xc5\xbeu je celo pomagala sestaviti testament, ki je zagotavlja le skromno pre\xc5\xbeivnino, in \xc5\xa1e to pod pogojem, \xc4\x8de se ne poro\xc4\x8di. Mo\xc5\xbe to z u\xc5\xbeitkom razkrije Bojanu, ki je ra\xc4\x8dunal na premo\xc5\xbeenje.\n_START_SECTION_\n5. scena\n_START_PARAGRAPH_\nBojan od Sonje zahteva, naj umori mo\xc5\xbea in uni\xc4\x8di oporoko, ko pa se Sonja brani, pripravljena je celo na samomor, ji grozi, da bo z njenimi pismi izsiljeval mo\xc5\xbea. Sonja spozna ljubim\xc4\x8devo podlo naravo, sklene, da bo mo\xc5\xbeu vse povedala, od\xc5\xa1la in v sramoti in rev\xc5\xa1\xc4\x8dini delala pokoro.\n_START_SECTION_\n6. scena\n_START_PARAGRAPH_\nSonja nima mo\xc4\x8di, da bi izvedla svojo namero, zato sku\xc5\xa1a mo\xc5\xbea ustreliti, da bi mu prihranila sramoto in trpljenje. Ko se ji tudi to ne posre\xc4\x8di, se mo\xc5\xbeu izpove svojih grehov. Mo\xc5\xbe je ves iz sebe, ne more ji verjeti, \xc5\xa1e najmanj to, da ga resni\xc4\x8dno ljubi. Sonja se sku\xc5\xa1a ustreliti, ko pa ji mo\xc5\xbe izbije pi\xc5\xa1tolo iz rok, sko\xc4\x8di skozi okno in se te\xc5\xbeko po\xc5\xa1koduje. Mo\xc5\xbe s kesom spozna iskrenost njene ljubezni.\n_START_SECTION_\nEpilog\n_START_PARAGRAPH_\nSonja je \xc5\xbee deset let pohabljena, a mirna: odkupila je svoj greh, Bojana pregovorila, da je \xc5\xbeeno Elo vzel k sebi; ko je Ela umrla, so vsi trije postali eno, vsako leto praznujejo Sonjino\xc2\xa0\xc2\xbbvstajenje\xc2\xab. Mo\xc5\xbe in ljubimec s tako grozo in kesom, da jo vsako leto posku\xc5\xa1ata ubiti, a zaman, mrtvih ni mogo\xc4\x8de ubiti. Kdo je mrtev in kdo \xc5\xbeiv? Kje je meja med grehom in kaznijo? Mo\xc5\xbe se spra\xc5\xa1uje, kdo bo presekal to usodno verigo greha in zlo\xc4\x8dina, kjer se iz sovra\xc5\xa1tva rojeva ljubezen in obratno? Ljubimec odgovarja: vse se vrti \xe2\x80\x93 usodni krog ve\xc4\x8dnega spovra\xc4\x8danja brez izhoda.'